อนุมัติงบพรึ่บจ้างที่ปรึกษา สำนักงานนํ้า
อนุมัติงบ 484 ล้านบาท จ้างที่ปรึกษาโครงการศูนย์ติดตามสถานการณ์น้ำยามเผชิญเหตุ
11 ก.ค. 2555

อนุมัติงบ 484 ล้านบาท จ้างที่ปรึกษาโครงการศูนย์ติดตามสถานการณ์น้ำยามเผชิญเหตุ
นายชลิตรัตน์ จันทรุเบกษา รองโฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) ว่า ที่ประชุมได้อนุมัติงบประมาณให้แก่สำนักเลขาธิการนายกรัฐมนตรี ในส่วนสำนักงานนโยบายและการบริหารจัดการน้ำและอุทกภัยแห่งชาติ (สบอช.) เพื่อเป็นค่าใช้จ่ายของสำนักงาน ค่าจ้างที่ปรึกษาโครงการจัดตั้งศูนย์ติดตามสถานการณ์น้ำ ค่าจ้างที่ปรึกษาโครงการออกแบบระบบการเผชิญเหตุ และค่าจ้างที่ปรึกษาโครงการจัดทำแผนปฏิบัติการเพื่อบรรเทาปัญหาอุทกภัย รวมเป็นเงิน 484 ล้านบาท
ทั้งนี้ ให้ใช้งบประมาณการให้ความช่วยเหลือฟื้นฟูเยียวยาผู้ได้รับผลกระทบจากสถานการณ์อุทกภัย หรืองบกลาง ในรายการค่าใช้จ่ายเยียวยาและฟื้นฟูค่าเสียหายจากอุทกภัยอย่างบูรณาการ 1.2 แสนล้านบาท
นอกจากนี้ ยังเห็นควรให้ใช้งบดังกล่าวแก่กรมป้องกันและบรรเทาสาธารณภัย เพื่อเป็นค่าใช้จ่ายในการซ้อมความช่วยเหลือในการเผชิญเหตุ จำนวน 73 ล้านบาท แบ่งเป็น การพัฒนาระบบบัญชาการ 53 ล้านบาทเศษ และการศึกษาอบรมประชาชนในพื้นที่เสี่ยง 19 ล้านบาทเศษ
อนุมัติงบให้กับกรมชลประทาน ค่าใช้จ่ายในการดำเนินการคันกั้นน้ำชั่วคราวที่ปากคลองบางบัวทอง และทำนบชั่วคราวที่ปากคลองพระอุดม จ.นนทบุรี 55 ล้านบาท
ขณะที่กระทรวงทรัพยากรธรรมชาติและสิ่งแวดล้อม รายงานว่า ปริมาณน้ำในอ่างเก็บน้ำของการไฟฟ้าฝ่ายผลิตแห่งประเทศไทยน้อยกว่าปีที่แล้วอยู่ 10%